Raadi kalmistu
Raadi kalmistu on Tartu suurim surnuaed. Raadi kalmistu koosneb ajalooliselt mitme erineva koguduse kalmistust. Aastal 1961 anti koguduste kalmistutele Tartu Linna TSN TK otsusega ühine nimi – Raadi kalmistu. Territooriumist suurima osa moodustab Maarja ja Peetri koguduste Maarja ja Peetri kalmistu. (Vana-Peetri ja Uus-Peetri kalmistud aga asuvad hoopis Puiestee tänaval, on hiljem asutatud ega ole Raadi kalmistu osad.) Väga palju kultuuritegelaste ja teadlaste haudu on Vana-Jaani kalmistuosas, samuti nooremas Ülikooli kalmistu osas. Kalmistu peavärava kohal on tartukeelne kiri "Õnsa omma ne koolnu, kes Issandan koolwa." Sõjaväekalmistul asuv ebatsuugaallee on looduskaitse all.